Gedagte vir die dag: Dis in jou wortelsFoto: Reint Dykema “Aangesien julle dan Christus Jesus as Here aangeneem het, moet julle in verbondenheid met Hom lewe, in Hom gewortel en op Hom gebou, vas in die geloof soos julle geleer is, en met dankbaarheid vervul.” (Kolossense 2:6-7 – AFR83) Die woord “verbondenheid” dra soveel krag. Dit beteken om deur ŉ verbond verbind en verenig te wees. Ons, as kinders van die Here, deur Christus Jesus, moet in verbondenheid met Hom lewe. In Hom gewortel en op Hom gebou. Vas in die geloof, en met dankbaarheid vervul. Gefassineerd deur ŉ artikel oor ’n wildevyeboom naby Ohrigstad in Mpumalanga, met wortels wat tot so diep as 123 meter in die aarde dring, het ek verder oor hierdie spesies gaan naslaan. Ek kom toe af op die duisend jaar oue Wonderboom, geleë aan die noordelike voet van die Magaliesberg. Die Wonderboom, ook ’n wildevyeboom, is ŉ digte bos, bestaande uit ŉ ouerboom en dogterbome, almal afstammelinge van die sentrale stam. Dit het my gedagtes dadelik geneem na al die Skrifgedeeltes wat ons onderrig om in Jesus, die Lewende Woord, gewortel en gegrondves te bly. Vasgeanker in Sy liefde en vervul met die volheid van ons Hemelse Vader. As verbondskinders kan ons met vrymoedigheid en vertroue na die Vader gaan. Hy belowe om ewig ons betroubare God te wees. Hy het Sy verbond met Homself gesluit en onderneem om Sy troue liefde, tot aan die duisendste geslag van dié wat Hom liefhet en Hom gehoorsaam, te betoon. Dan kyk ek na hierdie Wonderboom, met sy afstammelinge van meer as ŉ duisend jaar oud. Sterk, vasgeanker en onbeweegbaar, en ek besef, hoeveel te meer geseënd is ons nie. God belowe nie net om aan ons getrou te bly vir ŉ duisend jaar nie, maar tot aan die duisendste geslag. Laat ons Hom dan met dankbare harte loof. Onfeilbare Vader, dankie vir die onverdiende genade en onvoorwaardelike liefde, wat ons, U feilbare kinders, elke dag opnuut vanuit U hand ontvang. Geskryf deur Alta Strauss Facebook | Instagram | [email protected]